Սերժ Սարգսյանը փաստացի պարզաբանումներ պահանջեց Սերգեյ Լավրովից՝ Ադրբեջանի կողմից սանձազերծված ապրիլյան պրովոկացիայի համար: «Ինձ համար չափազանց կարևոր է Ձեր տեսակետը՝ ինչո՞ւ, այնուամենայնիվ, դա պատահեց: Իհարկե, մենք մեր պատկերացումն ունենք, բայց Դուք շատ ավելի եք տեղեկացված, այդ իսկ պատճառով շնորհակալ կլինենք, եթե Դուք ներկայացնեք Ձեր պատկերացումը»,- ասել է նախագահը: Եթե Ադրբեջանի գործողությունների համար Երևանը պարզաբանում է պահանջում Մոսկվայից, ապա սա ենթադրում է, որ նախագահը հիմքեր ունի կարծելու, որ, մեղմ ասած, այդ պրովոկացիայի թիկունքում երևում են Մոսկվայի ականջները: Սա ոչ թե նույնիսկ դժգոհություն է այդ պատերազմի շրջանակներում Մոսկվայի պահվածքից, այլև թաքնված և ուղղակի մեղադրանք` Մոսկվայի հասցեին: Երևանը կարծես փորձում է հասկացնել, որ հասկացել է Մոսկվայի որոշակի հեռահար նպատակներ և չի տրվելու դրանց բավարարմանը՝ անկախ հետևանքներից: Ու չի բացառվում, որ ռուսական կողմի դիրքորշումների վերջին մեկ-երկու օրվա ընթցքում կատարված տարօրինակ փոփոխության պատճառը կարող է հենց սա լինել: Սակայն պետք է հաշվի առնել, որ նման բաց տեքստով ակնարկների հնչեցումը լուրջ ռիսկերի հետ է կապված ՀՀ նախագահի համար և սա իսկապես քաջություն էր նրանից պահանջում՝ հատկապես տարիներ շարունակ Ռուսաստանի հանդեպ վարվող քաղաքականության խորապատկերին: